Dæktrykket måles stadig, og skruerne skal stadig strammes på bilerne hos Uggerhøj i Frederikshavn. Mens det meste af landet er lukket ned, holder autoværkstedet stadig åbent, men kunderne bliver væk. - Der har været lidt færre biler, men samtidig med, at der er færre biler, har vi været et par folk mindre, siger mekaniker hos Uggerhøj Mikkel Lundholm. Forlængelsen af restriktionerne kommer ikke kun til at gå ud over de forretninger, der skal holde lukket under vinterens nedlukning af Danmark. Under nedlukningerne af Danmark, hvor mange danskere er hjemsendt, kører mange også langt færre kilometer i deres biler, og det mærker de hos det ellers åbne autohus i Frederikshavn. - Det har været både hårdt, og vi har også lært en hel masse i 2020, siger direktør i Uggerhøj Sten Uggerhøj. Færre biler på vejene Sammenlignet med samme tid sidste år, er der lige nu omkring 30 procent færre biler på vejene i Danmark, viser tal fra Vejdirektoratet. Det betyder, at de på værkstedet i Frederikshavn har færre reparationer, de skal udføre, og forretningen sælger færre biler. - Det har været hårdt for mange af vores medarbejdere. Vi har været tvunget til at sende nogle hjem på den ordning, der har været, og det er dejligt med nogle fleksible ordninger, men det er hårdt alligevel at skulle hjem, siger Sten Uggerhøj. Lige nu kører autoværkstedet i Frederikshavn på lavt blus, og oven i det er salgsafdelingen hos Uggerhøj sendt hjem for arbejde, og kunderne må ikke komme ind og kigge på biler. Det har betydet, at Uggerhøj i 2020 har solgt 10 procent færre biler end sidste år. - Det er jo ikke sjovt at vågne op 2. januar, og så er der minestrimler på dørene, og folk må ikke komme ind i vores forretninger, men det er vilkårene, og det respekterer vi, siger Sten Uggerhøj. Fra 25 til 15 om dagen Inde på værkstedet plejer de normalt at reparere omkring 25 biler om dagen, men for tiden kommer der kun omkring 15 biler ind om dagen. - I morgen er ikke anderledes end i dag. Vi kører bare på, siger Mikkel Lundholm. Restriktionerne, som betyder, at mange arbejder hjemmefra, gælder frem til den 7. februar.

Referat:
Autobranchen må stadig holde åbent under nedlukningerne af Danmark, men kunderne er sendt hjem og kører ikke i bil i lige så høj grad som før nedlukningerne.